มติกนง.เอกฉันท์คงดอกเบี้ย 1.5%
กนง.มีมติเอกฉันท์คงดอกเบี้ยนโยบายไว้ที่ 1.5%เหตุปัจจุบันผ่อนปรนเพียงพอต่อการฟื้นตัวทางเศรษฐกิจอยู่แล้วมองเงินเฟ้อทั่วไปติดลบจนถึงสิ้นปีนี้ตามราคาน้ำมันถูก
16 ก.ย. 2558

กนง.มีมติเอกฉันท์คงดอกเบี้ยนโยบายไว้ที่ 1.5%เหตุปัจจุบันผ่อนปรนเพียงพอต่อการฟื้นตัวทางเศรษฐกิจอยู่แล้วมองเงินเฟ้อทั่วไปติดลบจนถึงสิ้นปีนี้ตามราคาน้ำมันถูก
นายเมธี สุภาพงษ์ ผู้ช่วยผู้ว่าการ สายนโยบายการเงิน ธนาคารแห่งประเทศไทย (ธปท.) ในฐานะเลขานุการ คณะกรรมการนโยบายการเงิน (กนง.) เปิดเผยว่า ที่ประชุมกนง.วันนี้มีมติเป็นเอกฉันท์ 7 ต่อ 0 เสียง ให้คงอัตราดอกเบี้ยนโยบายไว้ที่ 1.5% เนื่องจากเห็นว่าเศรษฐกิจไตรมาส 2 ปีนี้และเดือนก.ค.ที่ผ่านมาขยายตัวอย่างช้าๆ ส่งออกที่หดตัวต่อเนื่องตามภาวะเศรษฐกิจจีนและเอเชีย ขณะที่รายได้ครัวเรือนไม่กระเตื้องขึ้นเป็นปัจจัยลบต่อความเชื่อมั่นและการใช้จ่ายของภาคเอกชน แต่ภาคการท่องเที่ยวที่ยังขยายตัวสูง การเบิกจ่ายการลงทุนของรัฐยังมีแรงขับเคลื่อนเศรษฐกิจ รวมถึงมาตรการเศรษฐกิจชุดใหม่ของภาครัฐด้วย
นายเมธี เปิดเผยต่อว่า ระดับราคาน้ำมันที่ลดลงน่าจะทำให้เงินเฟ้อทั่วไปมีแนวโน้มติดลบต่อเนื่องจนถึงสิ้นปีนี้ และคาดว่าจะกลับมาเป็นบวกได้ในช่วงไตรมาส 1 ปีหน้า ซึ่งยอมรับว่าช้าและผิดไปจากที่ธปท.เคยคาดการณ์ไว้ ส่วนเงินเฟ้อพื้นฐานยังเป็นบวกสะท้อนว่าราคาสินค้านอกกลุ่มพลังงานส่วนใหญ่ยังคงตัวหรือปรับสูงขึ้นและการคาดการณ์ของสาธารณะชนยังใกล้เคียงกับเป้าหมายเงินเฟ้อทำให้ความเสี่ยงภาวะเงินฝืดมีจำกัด
“กนง.มองว่าเศรษฐกิจไทยยังคงเผชิญกับปัจจัยลบ โดยเฉพาะจากต่างประเทศส่วนตลาดการเงินที่ผันผวนสูงขึ้นแต่ค่าเงินบาทในปัจจุบันที่อ่อนค่าลงมายังเอื้อต่อการฟื้นตัวทางเศรษฐกิจของไทยกนง.จึงเห็นควรให้คงดอกเบี้ยไว้ที่ 1.5%โดยเห็นว่านโยบายการเงินยังควรอยู่ในระดับผ่อนปรนเพียงพอต่อการฟื้นตัวทางเศรษฐกิจ”นายเมธีกล่าว